Մենք պետք է ունենանք այս հնարավորություններից օգտվելու ամբողջական եւ համալիրր ծրագիր, կոնկրետ ժամանակացույց եւ գործողությունների պլան: Չսպասենք, որ ինչ-որ մեկը պետք է գա եւ դա իրացնի: Ոչ մեկն էլ չի գալու: Նախ, ՀՀ-ն պետք է ԵՏՄ բարձրագույն խորհրդին ներկայացնի իր ծրագրերը, արժանանա հավանության: Նման հնարավորություն իրացրել է Բելառուսը, Ղազախստանը, բայց ՀՀ-ն պասիվ վիճակում է, չի ներկայացրել այդպիսի խոշորածավալ ծրագիր, որը ֆինանսավորում կապահովի նաեւ ԵՏՄ զարգացման ֆոնդից: Մենք այսօր հնարավորություն ունենք նաեւ թեթեւ արդյունաբերության մեջ որոշակի զարգացում ապահովելու: Նույն տրիկոտաժի արտադրության ոլորտում գերազանցապես ՀՀ ներմուծվում են թուրքական կամ այլ երկրների արտադրանքը, որոնք անորակ են եւ չեն կարող մրցակցել անգամ հայկական թեկուզ նվազ կարողություններով տրիկոտաժի արտադրության հետ: Եթե մենք լուրջ ներդրումներ կատարենք եւ նպատակ ունենանք մեր տրիկոտաժի արտադրությունը նաեւ արտահանել ԵՏՄ տարածք, պետք է նախ սահմանափակել երրորդ երկրներից Հայաստան տրիկոտաժի մուտքը եւ պետական բյուջեի սուբսիդավորման միջոցներով էժանացնել տրիկոտաժի ինքնարժեքը ՀՀ սպառողների համար, խրախուսել դրա արտահանման մեխանիզմները: